3 ຄົນ ເສຍຊີວິດ ໃນການໂຈມຕີ ສະລະຊີບ ໃສ່ລົດບັສ ກອງທັບ ທີ່ນະຄອນຫຼວງ ຄາບູລ
ການໂຈມຕີດັ່ງກ່າວ ເປັນການໂຈມຕີ ທີ່ເຮັດໃຫ້ມີຜູ້ເສຍຊີວິດ ຄັ້ງຫຼ້າສຸດ ຕໍ່ຍານພະຫານະ ທີ່ບັນທຸກພະນັກງານ ຂອງລັດຖະບານ ໄປເຮັດວຽກ ໃນນະຄອນຫຼວງ.
ຜູ້ໂຈມຕີສະລະຊີບຕາລີບັນຄົນນຶ່ງ ໄດ້ແນເປົ້າໃສ່ລົດບັສ ກອງທັບຄັນນຶ່ງ ໃນນະຄອນຫລວງຄາບູລ ໃນວັນພະຫັດ ມື້ນີ້ ໂດຍໄດ້ສັງຫານປະຊາຊົນໄປ 3 ຄົນ ການໂຈມຕີດັ່ງກ່າວ ເປັນການໂຈມຕີທີ່ເຮັດໃຫ້ມີຜູ້ຄົນ ເສຍຊີວິດຄັ້ງຫລ້າສຸດ ຕໍ່ຍານພາຫະນະຕ່າງໆ ທີ່ບັນທຸກ ພະນັກງານຂອງລັດຖະບານໄປເຮັດວຽກ ໃນນະຄອນ ຫລວງອັຟການິສຖານນັ້ນ ຢ່າງໜ້ອຍມີຜູ້ບາດເຈັບ 8 ຄົນ ຈາກການລະເບີດໃນຄັ້ງນີ້ ກ່ອນໜ້ານີ້ມື້ນຶ່ງ ປະຊາຊົນຢ່າງໜ້ອຍ 7 ຄົນເສຍຊີວິດ ໃນເຫດລະເບີດສອງຄັ້ງຕ່າງກັນ ທີ່ແນເປົ້າໃສ່ລົດບັສທີ່ບັນທຸກທະຫານເຕັມຄັນໃນນະຄອນຫລວງເຊັ່ນກັນ ກຸ່ມຕາລີບັນ ໄດ້ອ້າງເອົາຄວາມຮັບຜິດຊອບໃນການໂຈມຕີທັງ 3 ຄັ້ງ ນາຍ Zabihullah Mujahid ໂຄສົກປະຈຳກຸ່ມຕາລີບັນກ່າວຕໍ່ອົງການ ຂ່າວຝຣັ່ງໃນວັນ ພຸດວານນີ້ວ່າ ພວກຫົວຮຸນແຮງໄດ້ສົ່ງຄຳເຕືອນທີ່ຈະແຈ້ງ ຕໍ່ລັດຖະບານອັຟການິສຖານ ສຳລັບການລົງນາມຂອງຕົນໃນຂໍ້ຕົກລົງວ່າດ້ວຍຄວາມປອດໄພ ທີ່ໄດ້ຊັກຊ້າມາດົນນານ ກັບສະຫະລັດ ແລະເວົ້າຕື່ມວ່າ ພວກເຂົາຈະເພີ້ມການໂຈມຕີຂອງພວກເຂົາຂຶ້ນອີກ ໃນວັນອັງຄານມື້ກ່ອນນີ້ ບັນດາເຈົ້າໜ້າທີ່ຈາກອັຟການິສຖານ ແລະສະຫະລັດ ໄດ້ລົງນາມໃນຂໍ້ຕົກລົງວ່າດ້ວຍຄວາມປອດໄພລະຫວ່າງສອງຝ່າຍ ທີ່ຈະອະນຸມັດໃຫ້ທະຫານ ແລະພົນລະເຮືອນອາເມຣິກັນ ເກືອບ 10 ພັນຄົນ ແລະພວກທະຫານກຸ່ມເນໂຕ້ຕື່ມອີກ 2 ພັນຄົນຢູ່ໃນອັຟການິສຖານ ຫລັງຈາກວັນທີ 31 ເດືອນທັນວາ ຊຶ່ງເປັນວັນເສັ້ນຕາຍ ສຳລັບໃຫ້ທະຫານຕ່າງຊາດ ຖອນອອກຈາກອັຟການິສຖານໄປນັ້ນ